3. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 798 της 26/31 Οκτ. 1961 (ΦΕΚ Α΄ 205) Περί του τρόπου καταβολής των υπέρ του κλάδου Επικουρικής Ασφαλίσεως των Δικηγόρων Ειδικών Εισφορών. Εκυρώθη αφ’ ης ίσχυσε δια της παρ. 1 άρθρ. 10 Ν.Δ. 4272/1962 (κατωτ. αριθ. 4). Έχοντες υπ’ όψει: 1)Την παρ. 6 του άρθρ. 30 του υπ’ αριθ. 4114/1960 Ν.Δ/τος «περί του Κώδικος «περί Ταμείου Νομικών» και 2)την υπ’ αριθ. 737/1961 γνωμοδότησιν του Συμβουλίου Επικρατείας. Προτάσει του Ημετέρου επί της Δικαιοσύνης Υπουργού απεφασίσαμεν και διατάσσομεν: Άρθρ.1.-Από 1 Ιαν. 1962 αι υπό του εδαφ. α΄ της παρ. 2 του άρθρ. 30 του Ν.Δ. 4114/1960 προβλεπόμεναι ειδικαί άμεσοι εισφοραί των εν ενεργεία Δικηγόρων, ως αύται εκάστοτε ισχύουν καταβάλλονται κατά μεταβολήν του αρχικώς ορισθέντος τρόπου δι’ επικολλήσεως ειδικού ενσήμου επί των εν άρθρ. 10 παρ. 1 εδαφ. ι΄, ιβ΄, ιγ΄ και ιδ΄, του Ν.Δ. 4114/1960 αναφερομένων πάσης φύσεως εγγράφων, δικογράφων, πινακίων, πιστοποιητικών και επί των οικείων βιβλίων ή εγγράφων δια την καταβολήν των κατά το εδάφ. ιδ΄ του αυτού άρθρου κατά παραστάσεις ποσών. Ο τύπος του ενσήμου τούτου ορίζεται ως εξής: Διαστάσεις 0,0260Χ0,0365. Το ένσημο τούτο χωρίζεται εις δύο τμήματα δια διατρήτου γραμμής ούτως ώστε το άνω μεν τμήμα να είναι διαστάσεων 0,0235Χ0,0260, το δε κάτω 0,0130Χ0,0260, περιλαμβανομένου και του λευκού περιθωρίου. Θα φέρη εις το κέντρον σύμπλεγμα των γραμμάτων Ε.Τ.Δ. εντός καταλλήλου πλαισίου, επί πλέον επ’ αυτού θα υπάρχωσιν αι ενδείξεις «Κλάδος Επικουρικής Ασφαλίσεως Δικηγόρων» και αριθμητικών το ποσόν των δραχμών εκάστης κλάσεως. «Άρθρ.2.-1.Απόκομμα του ανωτέρω ενσήμου και μάλιστα το κάτω τμήμα αυτού επικολλάται σε ειδικά φύλλα του ασφαλιστικού βιβλιαρίου του Ταμείου Νομικών. 2.Εάν το σύνολο των αποκομμάτων ενσήμων που επικολλήθηκαν δεν καλύπτει εξ ολοκλήρου το ελάχιστον όριο εισφοράς που προβλέπεται από το εδάφ. α΄ της παρ. 2 του άρθρ. 30 του Ν.Δ/τος 4114/1960, όπως έχει τροποποιηθεί και ισχύει κάθε φορά, οι υπόχρεοι οφείλουν να συμπληρώνουν το υπόλοιπο ποσό, με επικόλληση ολόκληρων των ενσήμων που απαιτούνται ή με εφ’ άπαξ καταβολή σε χρήμα. 3.Τα αποκόμματα ενσήμων τα οποία βαρύνουν όλα τα νομικά πρόσωπα δημοσίου δικαίου, ως και αυτά που κατά το νόμο εξομοιώνονται με το δημόσιο ή απολαύουν των ατελειών και προνομίων αυτού ή αποτελούν δημόσια επιχείρηση, που λειτουργεί χάρη του δημοσίου συμφέροντος με οποιαδήποτε μορφή, τις Τράπεζες, ακόμη δε και τα νοσηλευτικά ιδρύματα, ανεξάρτητα από τη νομική μορφή με την οποία λειτουργούν, επικολλούνται στα δικαιολογητικά δαπανών, που υποβάλλονται για έγκριση. Σε περίπτωση μη επικολλήσεως τούτων στην κατάσταση δαπανών του δικαιολογητικών εξόδων δεν αναγνωρίζονται οι αντίστοιχες δαπάνες. 4.Σε τήρηση ασφαλιστικού βιβλιαρίου υποχρεούνται και οι τελούντες σε αναστολή της άσκησης σύμφωνα με τις διατάξεις του Κώδικα περί Δικηγόρων, καθώς και οι Δικηγόροι Καθηγητές των Πανεπιστημίων και Ανωτάτων Σχολών, άσχετα από την υποχρέωση ή όχι αυτών προς τήρηση τέτοιου βιβλιαρίου για το Ταμείο Νομικών, οι οποίοι αποδίδουν την ανωτέρω εισφορά με επικόλληση στο βιβλιάριο αυτό ολοκλήρων ενσήμων του Κλάδου.» Το άρθρ.2 αντικαταστάθηκε ως άνω αυτό το άρθρ. 1 Π.Δ/μα 172/15-25 Απριλ. 1988 (ΦΕΚ Α΄ 77). Άρθρ.3.-«1.Σε περίπτωση που οι ασφαλισμένοι δεν καταβάλλουν την προβλεπόμενη από το εδάφ. α΄ της παρ. 2 του άρθρ. 50 του Ν.Δ/τος 4114/60 εισφορά όπως έχει τροποποιηθεί και ισχύει κάθε φορά, ή τηρούν ελλιπώς το ασφαλιστικό τους βιβλιάριο, υποχρεούνται να εξοφλούν την οφειλή τους εντός τριετίας από τη λήξη της δίμηνης προθεσμίας παράδοσης του ασφαλιστικού βιβλιαρίου, προσαυξημένη κατά 2% για κάθε μήνα καθυστέρησης. Σε περίπτωση που δεν εξοφλούν ολοσχερώς την οφειλή εντός τριετίας δεν υπολογίζεται στο χρόνο ασφάλισης το χρονικά διάστημα, στο οποίο ανάγεται η οφειλή που δεν εξοφλήθηκε. 2.Ως προς τις ασφαλιστικές υποχρεώσεις για τις οποίες οι καταστατικές διατάξεις του Κλάδου δεν προβλέπουν προσαυξήσεις σε περίπτωση καθυστέρησης απόδοσής τους εφαρμόζονται οι αντίστοιχες διατάξεις του Ταμείου Νομικών.» Το άρθρ. 3 αντικαταστάθηκε ως άνω από το άρθρ. 3 Π.Δ/μα 172/15-25 Απριλ. 1988 (ΦΕΚ Α΄ 77). Άρθρ.4.-Καταργούνται από 1 Ιαν. 1962 το Β.Δ. υπ’ αριθ. 853 της 22/29 Δεκ. 1960 και η παρ. 2 του άρθρ. 18 του Β.Δ υπ’ αριθ. 428 της 25/6-4/7/1961. 